Валеры Грамыка

**Вале́ры Грамы́ка** ( 23 студзеня 1997 году) — беларускі футбаліст, паўабаронца віцебскага МЛ і нацыянальнай зборнай Беларусі. Найлепшы футбаліст Беларусі 2025 году.

## Кар’ера
### Клюбная
Выхаванец футбольнага клюбу «Менск», улетку 2014 году пачаў выступаць за клюбны дубль. Хутка замацаваўся ў рэзэрвовым складзе, і ўжо ў міжсэзоньні 2014—2015 гадоў трэнаваўся разам з асноўнай камандай, езьдзіў зь ёй на турэцкія перадсэзонныя зборы. 11 траўня 2015 году дэбютаваў у Найвышэйшай лізе, выйшаўшы на зьмену на 78-й хвіліне матчу супраць менскага «Дынама» (0:3). У далейшым стаў трывала зьяўляцца ў асноўнай камандзе, переважна выходзячы на замену. 28 чэрвеня 2015 году забіў свой першы гол у Найвышэйшай лізе, якім завяршыў разгром мікашэвіцкага «Граніта» (5:0). У сэзоне 2017 году здолеў замацавацца ў першай адзінаццатцы на пазыцыі атакуючага паўабаронцы, толькі ў чэрвені і ліпені не гуляў праз траўмы.

У лютым 2018 году перайшоў у салігорскі «Шахцёр», падпісаўшы двухгадовы кантракт. Пачынаў сэзон 2018 году ў дублі салігорскага клюбу, зь ліпеня стаў трывала прыцягвацца да асноўнага складу, дзе пераважна выходзіў на замену альбо часам зьяўляўся на пляцоўцы ў стартавым складзе. У пачатку сэзону 2019 году ўжо стаў адным з асноўных гульцоў салігорцаў. У ліпені 2019 году праз адмову падаўжаць кантракт з клюбам быў адхілены ад асноўнага складу і да сканчэньня году трэнаваўся індывідуальна, не выходзячы на поле. У студзені 2020 году склаў 3,5-гадовую ўгоду з тульскім «Арсэналам». У складзе клюбу пераважна выходзіў на замену або заставаўся на лаве запасных. У чэрвені 2021 году быў аддадзены ў арэнду ў барысаўскі БАТЭ. Ліпень і жнівень прапусьціў праз пашкоджаньні, але зь верасьня замацаваўся ў стартавым складзе барысаўскай каманды. У лістападзе 2021 году стала вядома, што паўабаронца па заканчэньні арэнды вяртаецца ў «Арсэнал».

У лютым 2022 году на правах свабоднага агента падпісаў паўнавартасны кантракт з БАТЭ. У сэзоне 2022 годк быў адным з асноўных футбалістаў каманды. У пачатку 2023 году не трэнаваўся з барысаўчанамі, разглядаючы іншыя варыянты кар’еры, а ў лютым вярнуўся і склаў новае пагадненьне з клюбам.

У верасьні 2023 году далучыўся да маскавіцкага «Тарпэда», склаўшы трохгадовы кантракт. У лютым 2024 года паводле пагадненьня бакоў пакінуў «Тарпэда». Хадзілі чуткі аб далучэньні гульца да БАТЭ, але Грамыка на пачатку красавіка 2024 году прыяднаўся да казаскага «Кайсару». Праз тры месяцы футбаліст узмоцніў шыхты «Кайрату», які таксама спаборнічае ў найвышэйшай лізе Казахстану. На пачатку сэзону 2025 году стаў уладальнікам Супэркубка Казахстану, адзначыўшыся ў матчы голам і галявой перадачай. Разам з клюбам прабіўся ў асноўны этап Лігі чэмпіёнаў 2025—2026 гадоў, дзе згуляў ува ўсіх матчах лігавага этапу, у тым ліку зьявіўшыся ў матчах супраць «Рэалу», «Інтэрнацыянале» і ангельскага «Арсэнала». 26 кастрычніка 2025 году ў заключным туры чэмпіянату Казахстану быў на пляцоўцы, дзе ягоным клюб згуляў унічыю (1:1) з «Астаной», захаваўшы двухпунктавы адрыў ад канкурэнта за золата і другі раз запар стаўшы чэмпіёнам. Пасьля беларуса зьвязвалі зь пераходамі ў чэмпіянат Рэспублікі Карэі, а таксама некаторыі клюбы Турэччыны і Расеі. Аднак, 9 лютага 2026 году было аб’яўлена аб тым, што гулец стане футбалістам віцебскага МЛ.

### Міжнародная
Увосень 2015 году выступаў за зборную Беларусі (да 19) у адборачным раўндзе чэмпіянату Эўропы, дзе ўлучыў гол у браму зборнай Сан-Марына. 15 красавіка 2015 году дэбютаваў у моладзевай зборнай Беларусі ў таварыскім матчы зь юніёрскай зборнай Украіны. Дэбютаваў у нацыянальнай зборнай Беларусі 8 чэрвеня 2019 году ў матчы адборачнага турніру чэмпіянату Эўропы 2020 году супраць зборнай Нямеччыны.

## Дасягненьні
**«Шахцёр»**:
* Срэбраны прызэр чэмпіянату Беларусі: 2018
* Бронзавы прызэр чэмпіянату Беларусі: 2019
* Уладальнік Кубка Беларусі: 2019

**БАТЭ**:
* Срэбраны прызэр чэмпіянату Беларусі: 2021
* Уладальнік Супэркубка Беларусі: 2022

**«Кайрат»**:
* Чэмпіён Казахстану: 2024, 2025
* Уладальнік Супэркубка Казахстану: 2025

## Статыстыка

## Крыніцы

## Вонкавыя спасылкі
* Статыстыка «ПБ-Инфо»

Катэгорыя:Беларускія футбалісты